Светлана ГРИГОРЬЕВА
 ( Марий Эл )
***
Сёксень толкунтнэ чаравтыть чувттнэнь – 
Толось пултынзе-пидинзе пачк.
Штадыть пизёлкстнэ. Нусманя увттнэ
Вешнить сутямомс потмура латкт.

Кода, кода ней лопатневтеме?..
Сёксесь бажи сынст элес пурнамс.
Сынь жо прыть модас, певтеме кемезь:
Паряк, сави киненьгак сынст шнамс.

Мельга-мельцек сезевить ды ливтить,
Мерят поладыть певтеме ёвкс,
Косо кизэнь тердить маней китне,
Косо учить эйсэст валдо ёнкст.

Седей сюморды, лангозост ванозь – 
Теке левкскеть… прок пизэстэ тусть…
Ансяк меельце те сынст ливтямось – 
Оймест пизёлонь толнэтнес кузсть.

Кода иетне – туить эйстэнек.
Кашторкс пильгало. Рунгованть – зуйть.
Сивить… паморить… Допрок а кеметь…
Мельгаст – нетнень ды тонатнень – пульть.

Савсь тень чачомс те нусманя шкастонть,
Зярдо толонь паломатнень пачк
Ливтить лопатне пизёлкстнэнь прясто,
Сёксенть сельмензэ – нусманят, начкт.

Кептерьс кочкан мелявксон, апарон,
Мартост эскелян мон чистэ чис.
Лавтов лангстон –  прок лопинеть чарыть – 
Прыть иетне… Стакалгады кись.
         
                          Ютавтызе Мария ЕРЁМИНА